POLITISK DOKUMENT FOR STUDENTVELFERD

Vedtatt 29.04.2020

Politiske dokument for velferdspolitikk tar for seg Studentorganisasjonen i Agders (STA) vedtatte politikk når det gjelder studentenes velferdsmessige rettigheter, ved Universitetet i Agder (UiA). Arbeidet med velferdspolitikk skjer i tett sammenheng med øvrige velferdspolitiske aktører i Agder. Dette dokumentet gir retningslinjer STA mener er av betydning for studentenes trivsel ved universitetet og er delt i tre deler: Studenters velferdsrettigheter, aktive campuser og universitetsbyer og studenthelse

1. **Studenters velferdsrettigheter**

 **1.1** **Gratisprinsippet**
Gratisprinsippet skal være en selvfølge i norsk høyere utdanning. UiA skal sikre gratisprinsippet for alle studenter både på og utenfor campus. I de tilfeller hvor det vil koste studentene å delta i undervisning utenfor campus skal dette være gitt informasjon om på forhånd, og universitetet skal legge til rette for et alternativ på campus

I tilfeller hvor undervisning krever obligatorisk utstyr, forventes det at universitetet tilbyr gode og rimelige tilbud. Dette må opplyses om. Annet undervisningsmateriell og utstyr universitetet tilbyr må kunne forventes å være av god kvalitet, i god stand og tilgjengelig i tilstrekkelig kvantum.

Universitetet skal opprettholde gratisprinsippet og ikke støtte stipendordninger som favoriserer studenter som fullfører på normert tid.

**1.2 Studiestøtte**Studiestøtten skal knyttes til 1.5 G, og fordeles over 11 måneder. Dette for å sikre gode levekår for studentene og at man kan studere på heltid. For de studentene som arbeider deltid, utenfor studiet, må det sikres bedre rettigheter.

**1.3 Studentboliger**Det skal til enhver tid være minst 20 % dekningsgrad av studentboliger ved UiA. Prisene skal til enhver tid gjenspeile studentens økonomi, og ikke bidra til økning på det private boligmarkedet.

1. **Aktive campuser og universitetsbyer**

**2.1 Åpningstider UiA**Studentene skal kunne ha tilgang til UiAs fasiliteter døgnet rundt. Dette gjelder både fellesområder, lesesaler, grupperom, praktiske øvingsrom og lab. Universitetet må derfor legge til rette for fleksible åpningstider, mulighet til å kjøpe mat og drikke på kveldstid og god luftkvalitet.

STA mener at UiA i større grad bør bruke deltidsansatte studenter for å sikre mer fleksible åpningstider.

**2.2 Aktiviteter**Studentengasjement skal fremmes, og det skal legges til rette for faglige, kulturelle, sportslige og sosiale aktiviteter for studentene ved UiA. STA mener at dette også må legges til rette for utenom ordinær åpningstid ved UiA.

**2.3 Varer og tjenester ved campus**Prisene på varer og tjenester skal være like på begge campus, og gjenspeile studentenes økonomi.

**2.4 Kantine**Kantinene ved universitetet skal etterstrebe åpningstider som gjenspeiler studentenes generelle undervisning, og prisene bør gjenspeile studentenes økonomi og ikke overstige priser i matbutikker.

Forvarsel om justering av åpningstider bør gis minst 14 virkedager før justering.

**2.5 Studenter med barn**Studenter med barn skal ha forutsetninger for å delta på undervisning og gjennomføre utdannelsen, på lik linje med studenter uten barn. Dette krever tilpasning fra universitetets og Studentsamskipnaden i Agders (SiA) side.

**2.6 Studentrabatter**Private og offentlige aktører skal tilby gode studentrabatter i tråd med Universitetsbysatsningene. Informasjon om disse rabattene skal være lett tilgjengelig for studentene

**3.0 Studenthelse**

**3.1 Informasjon**Informasjon om SiA- Helse og kommunale helsetjenester skal til enhver tid være synlig og tilgjengelig på campus og på universitetets digitale plattformer

**3.2 Studenthelse**Studenthelsetjenestene fra SiA skal være lokalisert ved UiAs campuser. Tilbudet skal være et supplement for studenter ved universitetet, hvor hovedtyngden av tilbud rettet mot studenthelsen skal gis fra den kommunale helsetjenesten.

UiA skal bidra til finansiering av studenthelsetjenesten. Det er viktig at universitetet og SiA har dialog med vertskommunene for å oppnå et bedre samarbeid om studenthelsetjenesten.

**3.3 Tannhelse**STA mener at tannbehandling for studentene ved UiA bør være en del av den offentlige helsetjenesten og i lang større grad ta hensyn til studentenes økonomiske situasjon. Dette innebærer at studenter skal få 75 % rabatt på tannhelsetjenester, på lik linje med ungdom mellom 19-20 år. Rabatten bør være uavhengig av alder, bo- og studiested.

**3.4 Treningstilbud**Studentene ved UiA skal ha tilgang på et godt og rimelig treningstilbud i nærheten av campus i regi av SiA. Pris skal gjenspeile studentenes økonomi og samsvare med prisen til andre treningstilbud hos andre Samskipnader i landet.